Több mint 27 ezer bajba jutott devizahiteles család kapja vissza az otthonát
A Nemzeti Eszközkezelõ Zrt. (NET Zrt.) felajánlásának köszönhetõen több mint 27 ezer bajba jutott devizahiteles család kapja vissza az otthonát – mondta a nemzeti vagyon kezeléséért felelõs tárca nélküli miniszter parlamenti államtitkára.
Fónagy János hozzátette, hogy az eszközkezelõ az elmúlt hónapokban több mint 32 ezer volt tulajdonost hívott fel, annak érdekében, hogy újra tulajdonosaivá váljanak korábbi ingatlanuknak. A megkeresettek közül tízbõl kilenc úgy nyilatkozott, hogy visszavásárolja ingatlanát, tíz százaléka azonnali, 90 százaléka pedig részletfizetéssel.

Egyösszegû kifizetés esetén a vételár azonos azzal az összeggel, amit az eszközkezelõ fizetett az ingatlanért 5-8 évvel ezelõtt. A vételár a lakóhely besorolásától függõen akár további 35 százalékkal is csökkenhet.

Az államtitkár kitért arra is, hogy részletvásárlás esetén a havi törlesztõ 11 ezer forint körül alakul majd, amelyhez 360 hónapos futamidõt állapít meg a törvény, tehát gyakorlatilag 30 év alatt kell az ingatlant kifizetni.

Emlékeztetett: 2010 után a kormány a forintosítással lezárta a devizahitelek korszakát, bevezette az árfolyamgátat, amelynek köszönhetõen 180 ezer család 50 milliárd forint kamat megfizetése alól mentesült, lehetõvé tette a végtörlesztést, ezzel 170 ezer család kapott lehetõséget arra, hogy kikerüljön a „hitelcsapdából”, és a bevezetett banki elszámoltatás által gyakorlatilag minden devizahitelesnek csökkentette a visszafizetendõ hitelét.
tulajdonos otthon család Nemzeti Eszközkezelõ hitel devizahitel